Document ID: 32013R0397

UREDBA KOMISIJE (EU) št. 397/2013
z dne 30. aprila 2013
o spremembi Uredbe (ES) št. 443/2009 Evropskega parlamenta in Sveta glede spremljanja emisij CO2 iz novih osebnih avtomobilov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti drugega pododstavka člena 8(9) Uredbe,
ob upoštevanju naslednjega:
(1)
Izkušnje s spremljanjem emisij CO2 iz novih osebnih avtomobilov v letih 2010 in 2011 kažejo, da sta natančen izračun povprečnih specifičnih emisij in ciljev specifičnih emisij možna samo na osnovi podrobnih podatkov iz člena 8(1) Uredbe (ES) št. 443/2009. Zato je primerno prilagoditi zbirne podatke iz prve preglednice v delu C Priloge II k Uredbi (ES) št. 443/2009 tako, da bo vključevala samo tiste podatke, ki so nujno potrebni za izvajanje navedene uredbe.
(2)
Za izboljšanje kakovosti in točnosti spremljanja emisij CO2 iz osebnih avtomobilov je treba podrobneje določiti nekatere zahtevane podatkovne parametre in dodati druge parametre, katerih spremljanje do zdaj ni bilo obvezno.
(3)
Vključitev homologacijske številke kot podatkovnega parametra, ki se bo spremljal in sporočal, bo proizvajalcem olajšala preverjanje začasnih izračunov iz njihovih povprečnih specifičnih emisij in ciljev specifičnih emisij ter tako zagotovila izboljšano točnost v končnem nizu podatkov.
(4)
Osebni avtomobili, ki so odobreni na nacionalni ravni v majhnih serijah v skladu s členom 23 Direktive 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (2), ali avtomobili, posamezno odobreni v skladu s členom 24 navedene direktive, se ne upoštevajo pri izračunu povprečnih specifičnih emisij posameznega proizvajalca. Vendar pa je pomembno spremljati število navedenih vozil na dosleden način, da se ocenijo vsi morebitni vplivi na proces spremljanja in doseganje cilja EU glede povprečnih emisij CO2. Zato bi bilo treba skupno število navedenih registracij zagotoviti na letni osnovi.
(5)
Zagotoviti bi bilo treba tudi, da je spremljanje emisij CO2 iz osebnih avtomobilov usklajeno s spremljanjem iz lahkih gospodarskih vozil v skladu z Uredbo (EU) št. 510/2011 Evropskega parlamenta in Sveta z dne 11. maja 2011 o določitvi standardov emisijskih vrednosti za nova lahka gospodarska vozila kot del celostnega pristopa Unije za zmanjšanje emisij CO2 iz lahkih tovornih vozil (3), tako da se med parametre, ki se obvezno spremljajo, poleg homologacijske številke vključita tudi delovna prostornina motorja in poraba električne energije. Poleg tega bi bilo treba pojasniti, da kadar se certifikat o skladnosti ne uporablja kot primarni vir podatkov in se med drugim uporabijo podatki iz dokumentov o homologaciji, morajo biti podatki skladni s podatki iz certifikata o skladnosti.
(6)
Za zagotovitev, da se lahko navedene spremembe upoštevajo pri spremljanju podatkov v letu 2013, je primerno določiti, da je njihov začetek veljavnosti najpozneje sedmi dan od objave tega akta v Uradnem listu Evropske unije.
(7)
Uredbo (ES) št. 443/2009 bi bilo zato treba ustrezno spremeniti.
(8)
Ukrepi iz te uredbe so v skladu z mnenjem Odbora za podnebne spremembe -
SPREJELA NASLEDNJO UREDBO:
Člen 1
Priloga II k Uredbi (ES) št. 443/2009 se nadomesti z besedilom iz Priloge k tej Uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. aprila 2013

Labels: 12
7
8
20